
Text rozhodnutia
Súd: Krajský súd Bratislava Spisová značka: 2Co/346/2012 Identifikačné číslo súdneho spisu: 1510229399 Dátum vydania rozhodnutia: 20. 03. 2013 Meno a priezvisko sudcu, VSÚ: JUDr. Mária Hajdínová ECLI: ECLI:SK:KSBA:2013:1510229399.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Márie Hajdínovej a členov senátu JUDr. Dariny Kriváňovej a JUDr. Ayše Pružinec Erenovej v právnej veci navrhovateľky: T. N. W. V. D. X. Á. , trvale bytom V., S. Č.. XXXX/XX, proti odporcovi: P. P. R. G. M. D. , trvale bytom V., X. Č.. XX, prechodne bytom V., H.. P. Č.. X, o zaplatenie sumy 32.131,70 €, s príslušenstvom, na odvolanie odporcu proti rozsudku Okresného súdu Bratislava V. zo dňa 25. novembra 2011, č.k. 39C 396/2010-51, na odvolanie odporcu proti uzneseniu Okresného súdu Bratislava V. zo dňa 4. apríla 2012, č.k. 39C 396/2010-69, na odvolanie odporcu proti uzneseniu Okresného súdu Bratislava V. zo dňa 16. októbra 2012, č.k. 39C 396/2010-91, takto r o z h o d o l : Odvolací súd rozsudok Okresného súdu Bratislava V. zo dňa 25. novembra 2011, č.k. 39C 396/2010-51, uznesenie Okresného súdu Bratislava V. zo dňa 4. apríla 2012, č.k. 39C 396/2010-69, uznesenie Okresného súdu Bratislava V. zo dňa 16. októbra 2012, č.k. 39C 396/2010-91, p o t v r d z u j e . Navrhovateľke náhradu trov odvolacieho konania n e p r i z n á v a . o d ô v o d n e n i e : Okresný súd Bratislava V. rozsudkom zo dňa 25.11.2011, č.k. 39C 396/2010-51, uložil odporcovi povinnosť zaplatiť navrhovateľke sumu 32.131,70 € spolu so 6,5 % úrokom z omeškania ročne od 30.11.2008 do zaplatenia, všetko do troch dní od právoplatnosti rozsudku; navrhovateľke náhradu trov konania nepriznal. Rozhodol tak aj bez prítomnosti odporcu podľa ustanovenia § 101 ods. 2 O.s.p. na základe dôkazov vyplývajúcich zo spisu. Na termín pojednávania sa odporca nedostavil, svoju neúčasť ospravedlnil dočasnou práceneschopnosťou od 14.11.2011, potvrdením doručeným súdu dňa 23.11.2011. O odročenie pojednávania nepožiadal, napriek výzve súdu sa žiadnym spôsobom k návrhu nevyjadril. Odporcovi zaslal poučenie pre účastníka konania (aj podľa § 120 ods. 4 O.s.p.) spolu s návrhom na začatie konania a s predvolaním na nariadený termín pojednávania s dostatočným časovým predstihom. Mal za preukázané, že navrhovateľka odporcovi odovzdala sumu 1.000.000,-- Sk ako pôžičku, na základe tvrdenia odporcu, že požičanú sumu dokáže zhodnotiť a vráti jej požičanú sumu aj s navýšením o zhodnotenie. Navrhovateľka v čase poskytnutia pôžičky odporcovi nemala dostatok finančných prostriedkov, bola po rozvode manželstva, preto si, vzhľadom na tvrdenia odporcu, ktorý jej sľúbil, že úver bude za ňu splácať, vzala hypotekárny úver vo X., R..F.., na uvedenú sumu a zriadila záložné právo k bytu, ktorý bol vo vlastníctve navrhovateľky v prospech poskytovateľa pôžičky. Odporca začal splácať poskytnutú pôžičku k rukám navrhovateľky v hotovosti; v decembri 2006 poskytol navrhovateľke sumu 12.000,-- Sk a vo februári 2007 sumu 20.000,-- Sk. Od februára 2007 nezaplatil žiadnu splátku, ani v čase splatnosti celého dlhu dňa 29.11.2008, tak ako sa zaviazal v písomnom čestnom prehlásení. Keďže nedošlo k vráteniu poskytnutých peňazí, navrhovateľka odporcu písomne aj telefonicky vyzývala na zaplatenie pôžičky. V roku 2009 podala na odporcu trestné oznámenie cestou Okresnej prokuratúry v Bratislave V., ktoré konanie nie je skončené. Okresné oddelenie Policajného zboru Bratislava V. pod ČVS: D.-XXX/OEK- V.-XXXX U. uznesením zo dňa 9.4.2009 začalo voči odporcovi trestné stíhanie za zločin podvodu. Z uznesenia vyplýva, že navrhovateľka sumu 1.000.000,-- Sk poskytnutú jej na základe zmluvy o úvere so spol. H. T., F..E..D.., O. U. O. X., odovzdala odporcovi na základe ústnej dohody s tým, že odporca mal záujem použiť túto sumu na investovanie. Úver splácaný nebol. Z toho dôvodu odporca pre navrhovateľku zabezpečil u spoločnosti R. C. F..E..D.. ďalší úver zo dňa 3.12.2007 na sumu 1.800.000,-- Sk, ktorým bol splatený prvý úver spolu s úrokmi a poplatkami u spol. H. T., F..E..D.. Splátky na úver mal splácať odporca. Odporca mal za tým účelom aj všetky doklady súvisiace s úverom. Spoločnosť R. C. F..E..D.. Z. mala úver zabezpečený prevodom práva k nehnuteľnosti, na základe čoho spoločnosť, nakoľko úver nebol odporcom uhrádzaný, sa stala vlastníkom bytu navrhovateľky. V čase poskytnutých peňažných prostriedkov odporcovi bola navrhovateľka vo finančnej tiesni, pričom odporca jej navrhoval spôsob, akým by mohla zlepšiť svoju finančnú situáciu a to tak, že si mala vziať hotovostný úver, ktorý sa zaviazal splácať a odporca poskytnuté peňažné prostriedky, ktoré mu odovzdá, bude investovať za účelom ich zhodnotenia. Či a v akej výške bol úver splácaný, navrhovateľka nemala vedomosť, lebo všetky doklady si odporca nechal u seba. Osobne navrhovateľka úver nesplácala. Na zmluve o úvere odporca nebol uvedený ako ručiteľ, resp. spoludlžník. Odporca zneužil dôveru a finančnú tieseň navrhovateľky. Čo sa týkalo druhého úveru, tento vybavoval odporca sám bez navrhovateľkinej účasti. Spoločnosti si navzájom z druhého úveru vyrovnali záväzky z poskytnutého hypotekárneho úveru. O bližšej činnosti odporcu navrhovateľka vedomosť nemala, resp. akým spôsobom odporca investoval poskytnuté peňažné prostriedky. V predmetnom občianskoprávnom konaní navrhovateľka uplatňuje vrátenie poskytnutých peňažných prostriedkov ako pôžičky. V čase poskytnutia pôžičky mala za to, že záväzkový vzťah medzi ňou a odporcom je vzťah z pôžičky. Až následne vzhľadom na druhú úverovú zmluvu podala trestné oznámenie na odporcu. Odporca písomne vyhotovenou listinou, vlastnoručne spísanou a podpísanou overeným podpisom, čestne vyhlásil, že si dňa 29.11.2006 požičal formou bezúročnej pôžičky od navrhovateľky sumu 1.000.000,-- Sk (33.193,91 €), ktoré sa zaviazal vrátiť najneskôr do 29.11.2008. Podľa navrhovateľky odporca uhradil sumu 398,33 € (12.000,-- Sk) v decembri 2006 a vo februári 2007 sumu 663,88 € (20.000,-- Sk); spolu 32.000,-- Sk (1.062,21 €). Nesplatená zostala časť v sume 32.131,70 € (33.193,91 € - 1.062,21 €). Zo spisu Okresného súdu Bratislava V. sp.zn. 24C 214/2009 o vypratanie nehnuteľnosti na návrh navrhovateľa D. Y. proti odporkyni T. N. súd zistil, že spor bol ukončený dohodou o urovnaní vzájomných práv a povinností (č.l. 69-76 spisu) uzavretou dňa 26.2.2010 medzi navrhovateľkou, D. Y., Y. V. a U. Y. vzhľadom na komplexnosť a zložitosť právnych vzťahov vzniknutých v súvislosti s nadobudnutím vlastníckeho práva k nehnuteľnosti, touto dohodou si strany želali upraviť vzájomné práva a povinnosti a za podmienok stanovených v dohode dosiahnuť urovnanie vzájomných práv a povinností a zabrániť vzniku súdnych alebo iných konaní medzi stranami. Súčasťou dohody bolo i vyriešenie záväzkových vzťahov navrhovateľky so spoločnosťami, ktoré jej poskytli spotrebiteľské úvery. Odporca v dohode nefiguroval ako strana dohody. Pokiaľ právnym úkonom má byť zastretý iný právny úkon, platí tento iný úkon, ak to zodpovedá vôli účastníkov a ak sú splnené všetky jeho náležitosti podľa § 41 ods. 2 veta prvá Občianskeho zákonníka. Z uvedeného potom vyplýva, že ak má byť určitým právnym úkonom urobeným len naoko (tzv. simulovaným právnym úkonom) zastieraný iný právny úkon (tzv. disimulovaný právny úkon), je simulovaný právny úkon neplatný z dôvodu nedostatku skutočnej vôle konajúcich subjektov urobiť tento úkon. V takýchto prípadoch platí zastieraný právny úkon; podmienkou ale je, že zastieraný právny úkon zodpovedá vôli subjektov a že spĺňa náležitosti požadované zákonom pre jeho platnosť. Pokiaľ by bol sám zastieraný právny úkon nedovolený (priečil by sa zákonu), bol by tiež neplatný v zmysle § 39 Občianskeho zákonníka. Nedostatok vážnosti vôle je okolnosť zakladajúca neplatnosť zmluvy v zmysle § 37 ods. 1 Občianskeho zákonníka, podľa ktorého právny úkon sa musí urobiť slobodne a vážne, určite a zrozumiteľne; inak je neplatný. O nedostatok vážnosti vôle ide vtedy, keď sa zdanlivo prejavuje vôľa, ktorá v skutočnosti neexistuje, resp. síce existuje, avšak v inej kvalite, než to ukazuje jej prejav. K takýmto prejavom vôle patria medziiným úkony urobené s vnútornou výhradou a simulované právne úkony. Zmluva o pôžičke podľa § 657 a nasl. Občianskeho zákonníka má reálnu (nie iba konsenzuálnu) povahu. Vznik pôžičky predpokladá nie iba dohodu zmluvných strán, ale i skutočné odovzdanie predmetu pôžičky dlžníkovi. Akonáhle je zmluva o pôžičke uzavretá, vzniká medzi stranami záväzný právny vzťah, obsahom ktorého sú dojednané práva a povinnosti, ale až odovzdaním veci dlžníkovi sa tento vzťah medzi nimi stáva právnym vzťahom z pôžičky. Ide o tzv. reálny kontrakt, kde okrem samotného uzavretia zmluvy je potrebný ešte ďalší úkon - odovzdanie predmetu pôžičky dlžníkovi. Teda nie iba zmluvným dojednaním, ale až odovzdaním predmetu pôžičky vzniká dlžníkovi záväzok vrátiť veriteľovi to, čo mu bolo požičané a tomu zodpovedajúce právo veriteľa požadovať vrátenie pôžičky. Na základe takto zadovážených výsledkov dokazovania mal súd za preukázané, že navrhovateľka odovzdala odporcovi peňažné prostriedky v sume 1.000.000,-- Sk, ktoré získala na základe zmluvy o spotrebiteľskom úvere. Odporca zneužijúc dôveru, omyl a finančnú tieseň navrhovateľky, mal záujem, aby navrhovateľka na svoje meno uzavrela zmluvu o spotrebiteľskom úvere so spoločnosťou, ktorej podnikateľskou činnosťou bolo poskytovanie úveru z vlastných zdrojov, v sume 1.000.000,-- Sk, s tým, že peňažné prostriedky mu odovzdá, pričom odporca mal zabezpečovať splácanie úveru formou splátkového kalendára a poskytnutý úver splatiť. Poskytovateľ úveru zabezpečil záväzok záložným právom k bytu navrhovateľky. Odporca na zmluve o spotrebiteľskom úvere nebol označený ako ručiteľ, resp. spoludlžník preto pri odovzdaní peňažných prostriedkov na žiadosť navrhovateľky vystavil čestné prehlásenie o uznaní záväzku v sume 1.000.000,-- Sk ako bezúročnej pôžičky, ktorú sa zaviazal zaplatiť do dvoch rokov od poskytnutia. Účastníci zmluvy len predstierali uzatvorenie zmluvy o pôžičke. V predmetnom prípade súd dospel na základe vykonaného dokazovania a s poukazom na citované ustanovenia právnych predpisov k záveru, že „zmluva o pôžičke“ ako dvojstranný právny úkon je neplatná z dôvodu, že nebola urobená vážne (§ 37 ods. 1 Občianskeho zákonníka) a zastieraný právny úkon s poukazom na ustanovenie § 39 Občianskeho zákonníka je neplatný, vykonaný v rozpore so zákonom a prieči sa dobrým mravom. Absolútna neplatnosť právneho úkonu (negotium nullum) nastáva bez ďalšieho priamo zo zákona (ex lege), v dôsledku čoho sa hľadí na absolútne neplatný právny úkon tak, ako keby nebol nikdy urobený. Absolútne neplatný právny úkon nespôsobí právne následky ani v prípade, že na jeho základe už bolo plnené. Ak je určitý úkon absolútne neplatný, nastáva jeho neplatnosť priamo zo zákona už v čase jeho urobenia. Ani pri uplatnení princípov spravodlivosti a dobrých mravov pri výkone práv a povinností nemá súd možnosť dodatočne zvážiť, či absolútnu neplatnosť úkonu „uzná alebo neuzná“. Na dôvod zakladajúci absolútnu neplatnosť právneho úkonu musí súd vždy prihliadnuť, a to aj bez návrhu, z úradnej povinnosti (ex officio). Z vykonaného dokazovania je preukázané, že navrhovateľka odovzdala odporcovi na základe dohody sumu 1.000.000,-- Sk (33.193,91 €) a odporca čestným prehlásením túto skutočnosť aj dňa 29.11.2006 potvrdil. Odporca čiastočne vrátil navrhovateľke sumu 32.000,-- Sk (1.062,21 €). Súd titulom bezdôvodného obohatenia podľa § 451 ods. 1 a 2 Občianskeho zákonníka zaviazal odporcu na zaplatenie žalovanej sumy. Rozsudok odôvodnil ustanovením § 37, § 657, § 41a, § 39, § 489, § 451 ods. l, 2, § 517 ods. 2 Občianskeho zákonníka. Úspešnej navrhovateľke náhradu trov konania nepriznal, hoci rozhodoval podľa ustanovenia § 142 ods. l O.s.p., keďže žiadne jej nevznikli. V rozsudku dal zároveň účastníkom podrobné poučenie o možnosti podať opravný prostriedok (§ 205 ods. l, 2 O.s.p.). Proti tomuto rozsudku podal včas odvolanie odporca dôvodiac len tým, že peniaze, ktoré prevzal od navrhovateľky v sume 1.000.000,-- Sk, odovzdal p. M. L. bez potvrdenia o prevzatí, lebo mu veľmi dôveroval. Vedel o tom aj p. Y.. Neskôr p. M. stále sľuboval, že dá do poriadku tie byty, aj p. N.. Začal byť agresívny, lebo na neho naliehal. Má o tom aj nahrávky, aj C.D., dal na P.. M. trestné oznámenie. Neskôr sa už neozval a nemá o jeho pobyte vedomosti. Nie je tak v jeho silách danú vec doriešiť. Ďalším podaním zo dňa 21.3.2012, až po uplynutí odvolacej lehoty, dôvodil, že na pojednávaní prítomný nebol z dôvodu práceneschopnosti, nemohol hájiť svoje právo uviesť dôkazy, vyjadriť sa ku skutočnostiam v jeho právnej veci. Súd nesprávne právne posúdil vec tým, že vyslovil, že ide o bezdôvodné obohatenie. Podľa jeho názoru ide o pôžičku, ktorej bol len sprostredkovateľom. Má aj svedka, ktorého nemohol navrhnúť; ale ani neoznačil. Odvolaciemu súdu navrhol zmeniť napadnutý rozsudok a návrh navrhovateľky zamietnuť. Vôbec nenamietal, žeby si od navrhovateľky sumu 1.000.000,-- Sk zobral, žeby ju navrhovateľke vrátil, resp. nenamietal, žeby vrátil vyššiu časť, žeby nevydával navrhovateľke potvrdenie. V odvolacej lehote a ani po uplynutí odvolacej lehoty odporca vôbec nenamietal skutkové zistenia súdom prvého stupňa. Navrhovateľka vo svojom vyjadrení k odvolaniu odporcu navrhla odvolaciemu súdu napadnutý rozsudok súdu prvého stupňa ako vecne správny potvrdiť. V novembri 2006 odporcovi odovzdala 1.000.000,-- Sk s tým, že uvedenú sumu odporca zhodnotí a navýši, k tomu dal aj čestné prehlásenie. Odporca prevzatie peňazí nepoprel. To, že ich dal p. M., na veci nič nemení. Celé odvolanie sa jej javí ako vyhováranie, naťahovanie času, resp. odďaľovanie právoplatnosti rozsudku. Odporca mal možnosť sa k návrhu vyjadriť, navrhnúť svedkov, nechať sa zastupovať, čo ale neurobil. Počas ich rozhovorov o poskytnutí peňazí a pri odovzdaní peňazí neboli prítomní žiadni svedkovia. K vráteniu peňazí doteraz nedošlo. Uznesením zo dňa 4.4.2012, č.k. 39C 396/2010-69, v obsadení vyšším súdnym úradníkom, súd prvého stupňa uložil odporcovi povinnosť zaplatiť poplatok za odvolanie v sume 1.927,50 €. Dôvodil ustanovením § 6 ods. l zákona č. 71/1992 Zb. o súdnych poplatkoch a poplatku za výpis z registra trestov, položkou č. 1 písm. a/ sadzobníka súdnych poplatkov, ktorý tvorí prílohu zákona o súdnych poplatkoch. Proti tomuto uzneseniu podal včas odvolanie odporca, pretože jeho finančná situácia mu to nedovoľuje; dlhodobo je nezamestnaný. Žiadal preto zrušiť uznesenie o zaplatenie poplatku za odvolanie v sume 1.927,50 € a oslobodiť ho od platenia súdnych poplatkov. Uznesením zo dňa 16.10.2012, č.k. 39C 396/2010-91, v obsadení vyšším súdnym úradníkom, súd prvého stupňa odporcovi nepriznal oslobodenie od súdnych poplatkov. Aby účastníkovi mohlo byť priznané oslobodenie od súdnych poplatkov podľa ustanovenia § 138 ods. l O.s.p., musia byť súčasne splnené pomery účastníka a tiež že nejde o svojvoľné alebo zrejme bezúspešné uplatňovanie alebo bránenie svojho práva. Odporca nepredložil súdu také doklady, z ktorých by bolo možné jednoznačne ustáliť, že na jeho strane sú dané také osobné, majetkové a zárobkové pomery, ktoré odôvodňujú oslobodenie od súdnych poplatkov. Nepreukázal tak dôvodnosť žiadosti o oslobodenie od súdnych poplatkov. Proti tomuto uzneseniu podal včas odvolanie odporca dôvodiac tým, že súd prvého stupňa mu neposkytol možnosť doplniť požadované listiny na preukázanie jeho tvrdenia. Keďže nemá právnické vzdelanie, nebola jeho žiadosť kvalifikovane vypracovaná požadovanými listinnými dokladmi. Tieto pripojil až spolu s odvolaním. Povinnosť zaplatiť súdny poplatok zabránila by mu v uplatňovaní jeho práv a oprávnených záujmov na súde. Odvolaciemu súdu navrhol preto napadnuté uznesenie súdu prvého stupňa zmeniť a priznať mu oslobodenie od súdnych poplatkov. Predložil však len vyplnené tlačivo, ktoré predložil pred rozhodnutím napadnutým uznesením na výzvu súdu; vrátane dokladov o výške nákladov za bývanie, že je dobrovoľne poistená fyzická osoba a koľko má Sociálnej poisťovni zaplatiť. Sudca odvolaniu odporcu proti uzneseniam nevyhovel a vec predložil odvolaciemu súdu na rozhodnutie o odvolaní spolu s odvolaním proti rozsudku (§ 374 ods. 4 O.s.p.). Odvolací súd viazaný rozsahom a dôvodmi odvolania preskúmal vec (§ 212 ods. l O.s.p. v znení účinnom od 1.1.2013, ďalej len O.s.p.), túto prejednal bez nariadenia pojednávania (§ 214 ods. 2 O.s.p.), keď pre nariadenie pojednávania neboli splnené zákonné podmienky vyplývajúce z ustanovenia § 214 ods. l O.s.p. (nebolo potrebné doplniť resp. zopakovať dokazovanie, nejde o konanie vo veciach porušenia zásady rovnakého zaobchádzania, nevyžaduje to dôležitý verejný záujem, súd prvého stupňa nerozhodol podľa § 115a bez nariadenia pojednávania a nie je potrebné zopakovať alebo doplniť dokazovanie), a dospel k záveru, že odvolanie odporcu nie je dôvodné. Rozsudok verejne vyhlásil dňa 20. marca 2013 (§ 211 ods. 2, § 156 ods. 3 O.s.p.). O termíne verejného vyhlásenia rozsudku boli účastníci upovedomení zákonným spôsobom. Napadnutý rozsudok súdu prvého stupňa odvolací súd potvrdil, pretože je vo výroku vecne správny a keďže sa stotožňuje s dôvodmi napadnutého rozsudku, ako správnymi, rozsudok odvolacieho súdu už ďalšie dôvody neobsahuje (§ 219 ods. 1 a 2 O.s.p.). Pre správnosť dôvodov rozsudku súdu prvého stupňa odvolací súd považuje za potrebné zdôrazniť nasledovné. Súd prvého stupňa vo veci vykonal dokazovanie správnym smerom, z neho vyvodil správne skutkové závery a vec rozhodol správne aj po právnej stránke. Odporca v odvolaní neuvádzal žiadne také vecné a právne relevantné dôvody, ktoré by pre neho privodili priaznivé rozhodnutie; napriek podrobnému poučeniu zo strany súdu prvého stupňa v napadnutom rozsudku. Základ sporu sporný nie je. Navrhovateľka poskytla odporcovi peniaze v sume 1.000.000,-- Sk ((33.193,91 €), tieto jej v dohodnutom čase nevrátil celkom, len časť v sume 32.000,-- Sk (1.062,21 €). Zvyšok v sume 32.131,70 € je preto povinný navrhovateľke vrátiť spolu s úrokom z omeškania ako sankciou za nesplnenie povinnosti riadne a včas. Vzhľadom na tieto právne skutočnosti a predovšetkým na tvrdenie odporcu na splnenie povinnosti odporcom nemá vplyv to, či má peniaze navrhovateľke vrátiť ako pôžičku peňazí alebo ako bezdôvodné obohatenie. Neobstoja tak odvolacie dôvody odporcu. Osobitne čo sa týka tvrdenia odporcu, že mu súd prvého stupňa odňal možnosť konať pred súdom, keď konal v jeho neprítomnosti, hoci bol práceneschopný a predložil o tom doklad, odvolací súd (napriek tomu, že túto námietku odporca vzniesol až po uplynutí odvolacej lehoty) dôvodí, že neobstojí ani tento dôvod. Totiž odporca len predložil doklad o práceneschopnosti vo fotokópii, neoverenej, bez toho, aby súčasne požiadal o odročenie pojednávania. Stalo sa tak po doručení návrhu na začatie konania, po poskytnutí dostatočne dlhého času na vyjadrenie k návrhu, na prípravu veci (§ 114, § 115 ods. 2 O.s.p.). Na pojednávanie bol odporca riadne predvolaný a nepožiadal z dôležitého dôvodu o odročenie pojednávania (§ 101 ods. 2 O.s.p.). Znamená to, že súdu prvého stupňa nebránili žiadne prekážky pojednávanie uskutočniť a vo veci rozhodnúť aj bez prítomnosti odporcu. V konaní pred súdom prvého stupňa odvolací súd nezistil žiadne vady, ktoré by mali za následok nesprávne rozhodnutie vo veci a na ktoré by musel odvolací súd prihliadať (§ 212 ods. 3 O.s.p.). Odvolací súd potvrdil aj obe napadnuté uznesenia ako vecne a právne správne (§ 219 ods. 1, 2 O.s.p.). Odporca nepredložil žiadne také skutočnosti, ani len netvrdil, ktoré by odôvodňovali jeho zlú sociálnu situáciu. Napokon v súčasnosti je splnená už aj druhá podmienka, pre ktorú súd odporcovi nemôže priznať oslobodenie od súdnych poplatkov, a síce tá, že odporca bezúspešne uplatňuje, bráni práva, keďže aj v odvolacom konaní nebol úspešný. Poplatok za odvolanie je správne vyrátaný, odporca je povinný ho zaplatiť. Ku tvrdeniu odporcu v tom, že zaplatením súdneho poplatku by mu bolo znemožnené právo uplatňovať jeho práva a právom chránené záujmy, odvolací súd odkazuje na právny názor Európskeho súdu pre ľudské práva vyslovený v rozsudku zo dňa 19.6.2001, č. sťažnosti 28249/95, vo veci Kreuz proti Poľsku (odseky 59, 60), podľa ktorého Európsky súd pre ľudské práva nikdy nevylúčil možnosť, že záujmy riadneho chodu justície môžu odôvodňovať zavedenie finančného obmedzenia na prístup jednotlivca k súdu. V tej súvislosti Európsky súd pre ľudské práva konštatoval, že požiadavku zaplatiť súdny poplatok v súdnom konaní nemožno pokladať za obmedzenie práva účastníka na prístup k súdu, ktoré je nezlučiteľné per se s článkom 6 ods. 1 Dohovoru o ochrane ľudských práv a základných slobôd. Záverom odvolací súd ešte poznamenáva, že rozhodol bez nariadenia pojednávania dôvodiac ustanovením § 214 ods. 2 O.s.p., § 211 ods. 2, § 156 ods. 3 O.s.p. a už vyššie uvedenými dôvodmi. S dôrazom na to, že nedopĺňal dokazovanie, a preto prípadne ďalšie tvrdenia prednesené účastníkmi konania na pojednávaní na odvolacom súde už nemohli mať vplyv na iné rozhodnutie odvolacieho súdu. Postačovalo preto preskúmanie veci na základe spisovej dokumentácie; účastníci, predovšetkým odvolateľ, ani nevzniesli žiadny presvedčivý dôkaz potvrdzujúci, že iba ústna časť pojednávania nasledujúca po výmene písomných stanovísk by mohla zaručiť spravodlivé konanie (porovnaj napr. rozhodnutie Európskeho súdu pre ľudské práva zo dňa 25.4.2002, č. 64336/01, vo veci Lino Carlos VARELA ASSALINO proti Portugalsku; porovnaj tiež rozsudok Najvyššieho súdu Slovenskej republiky vo veci vedenej pod sp.zn. 5Cdo 218/2009, 3Cdo 51/2011, 7Cdo 56/2011). Navrhovateľke úspešnej aj v odvolacom konaní odvolací súd náhradu trov odvolacieho konania nepriznal, keďže ich náhradu nežiadala (§ 224 ods. l, § 142 ods. l, § 151 ods. l O.s.p.). V súlade so zákonom č. 659/2007 Z. z. o zavedení meny euro na území Slovenskej republiky s účinnosťou od 1.1.2009 peňažné údaje v slovenskej mene sa odo dňa zavedenia eura považujú za peňažné údaje v eurách, a to v prepočte a so zaokrúhlením podľa konverzného kurzu, tohto zákona a ďalších pravidiel pre prechod na euro (§ 9 ods. 2 citovaného zákona). Odporcovi odvolací súd nedoručoval vyjadrenie navrhovateľky k jeho odvolaniu proti rozsudku súdu prvého stupňa, pretože v ňom navrhovateľka (opakovane) uvádzala dôvody vyplývajúce z návrhu na začatie konania, z jej vyjadrenia v konaní pred súdom prvého stupňa. Aj prípadné vyjadrenie sa odporcu k danému vyjadreniu by neovplyvnilo rozhodnutie odvolacieho súdu. V tomto smere potom ani nemožno dôvodiť, že týmto postupom súdu odporcovi bola odňatá možnosť konať pred súdom, žeby mu súd odňal ústavné právo na súdnu ochranu. Odvolací súd prijal rozhodnutie jednohlasne (§ 3 ods. 9 zákona č. 757/2004 Z. z. o súdoch a o zmene a doplnení niektorých zákonov v znení účinnom od 1.5.2011). Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1510229399.1 (dáta aktuálne k 13. 11. 2026). Záväzné je znenie zverejnené súdom.




